Video: Sonkrag-batterye vir huiseElon Musk tydens ‘n beraad in 2013 deur Heisenberg Media via Wikimedia Commons Elon Musk, uitvoerende hoof van Tesla en tegnologie-entrepreneur, het die ontwikkeling van ŉ nuwe batterystelsel aangekondig wat sonkrag sal kan stoor om later te gebruik wat sal lei tot ŉ wyer gebruik van hernubare energiebronne. “Die vanselfsprekende probleem met sonkrag is dat die son nie in die aand skyn nie,” het Musk Donderdagaand tydens ŉ aanbieding by die Los Angeles-ontwerpstudio van Tesla Motors gesê. “Dit beteken dat energienetwerke wat sonkrag gebruik, steeds rugsteunbronne van elektrisiteit benodig. In Amerika word dit gewoonlik deur gas- of steenkoolaanlegte verskaf.” Die batterye wat die nuwe maatskappy, Tesla Energy, sal vervaardig, is die “ontbrekende deeltjie” om meer te kan steun op sonkrag, het Musk gesê. “Die energie wat gegenereer word terwyl die son skyn, sal gestoor kan word om gebruik te word wanneer die son nie skyn nie.” Tesla Energy sal batterye vervaardig wat vir residensiële gebruik aangewend kan word en batterystelsels met ŉ kapasiteit tot 1 GWh wat “’ŉ klein stad” soos Boulder in Colorado van elektrisiteit sal kan verskaf. Die Tesla-kragmuur bestaan uit batterye wat op mekaar gestapel kan word vir residensiële gebruik en elk het ŉ kapasiteit van 10 kWh wat teen $3 500 (ongeveer R42 000) verkoop sal word. “Die batterye kan binne die volgende drie tot vier maande verskeep word,” het hy bygevoeg. Klik hier om jou kragmuur te bestel. Die gemiddelde Amerikaanse huishouding het in 2012 ongeveer 11 380 kWh per jaar gebruik. In Duitsland is dit ongeveer 3 413 kWh per jaar per huishouding. Die Amerikaanse departement van energie het in 2013 in ŉ verslag gesê die waarde van hernubare krag sal vergroot indien windkrag of sonkrag gestoor kan word. “Om elektrisiteit te kan stoor is die een ding wat benodig word om ŉ behoorlike oorgang na ŉ volhoubare energiewêreld te verseker,” het Musk gesê. Musk bestuur ook Amerika se tweede grootste vervaardiger van sonkragselle, Solar City, asook die elektriesemotormaatskappy Tesla Motors en ruimtevervoermaatskappy SpaceX. Musk (43) is in Pretoria, Suid-Afrika, gebore. Klik hier vir meer inligting oor die kragmuur. https://youtu.be/yKORsrlN-2k